Kachiya wani al’amari ne da addinin musulunci ya halarta wanda ake yanke wani sashe daga al’auran namiji. Wanzamai aka fi sani da aikin kachiya kuma ba kowane wanzami ya iya aikin ba, mafi akasari ma sai wanda yayi gado kuma aka horar dashi sosai. Mafi akasari anfi yin kachiya ne lokacin sanyi, kuma a al’adance anayi ne lokacin da yaro ya kai shekara “bakwai” amma yakan wuce hakan a wasu lokutta, sannan akan ɓoye wa yaro ranar kachiya domin kar ya gudu. A ranar kachiya wanzami zai zo da sassafe, za a kamo yaro a riƙe shi gam, mahaifin yaro zai gina rami za a zaunar da yaro cillarsa na saitin ramin, sannan a rufe masa idanu a riƙe shi da kyau don kada ya motsa idan yaji zafi. Wanzami zai riƙe cillar yayi alama inda zai yanka, idan aka yanke naman sai abar jinin ya zuba a ramin, sannan a sanya garin magani kuma a naɗe da auduga. Bayan an gama wanzami zai umurci mai kula da ɗan kachiya kan ire-iren abincin da za a riƙa bashi, kuma za a raba yaro da sauran yara wajen bacci kuma ya riƙa kwanciya a bayansa.